
Revitalizáció a Dunakanyarban - A Lepencei Strandfürdő mint kulturális központ

Kulcsszavak: revitalizáció; Dunakanyar; kultúra; turisztika; építőművészet
Rengeteg olyan helyszín található Magyarországon, ami valamikor élettelteli és funkciókban gazdag volt. Egy ilyen elhagyatott terület a Lepencei Stranfürdő is, ami még nem is olyan régen egy nagyon népszerű kikapcsolódási hely volt a környékbeliek számára. A mára teljesen használaton kívüli, romos, Visegrádhoz közeli terület rendkívül jó adottságokkal rendelkezik. Fontosnak tartottuk, hogy egy ilyen helyszín kellő figyelmet kaphasson és az új beavatkozásokkal egy kulturális központja lehessen a Dunakanyarnak. Tervünkben egy funkciókban gazdag, kulturális központ létrehozása volt a célunk. Egy olyan helyszín kialakítását képzeltük el, amely biztosítja a természetbe való kivonulás nyugalmát, azonban kulturálisan sokszínű és programokkal teli célpontot kínál. Kikapcsolódást, pihenést jelenthet a túrázóknak, biciklistáknak, kenusoknak, fővárosból érkezőknek, emellett hiánypótló kulturális közeget teremt a környékbelieknek. Koncepciónk a Kultúrpart elnevezést kapta, ami összefoglalja a kulturális programokat, illetve kapcsolatot létesít a helyszíni adottságokkal és a vízzel. Színházi előadásoknak, filmvetítéseknek, koncerteknek és kiállításoknak ad majd otthont. A koncepciónk egészét egy fesztivál, a Kultúrparti Kultúrparty fogja össze, ami bár szezonális, de teljes kihasználtságot biztosít az általunk tervezett lehetőségeknek. Tanulmányunkban ezen helyszín egy lehetséges újragondolását szeretnénk bemutatni.



